## Pravilnik o izmjenama i dopuni Pravilnika o plaćanju naknada za pravo uporabe adresa, brojeva i radiofrekvencijskog spektra

### NN 147/2014 (12.12.2014.), Pravilnik o izmjenama i dopuni Pravilnika o plaćanju naknada za pravo uporabe adresa, brojeva i radiofrekvencijskog spektra

147 12.12.2014 Pravilnik o izmjenama i dopuni Pravilnika o plaćanju naknada za pravo uporabe adresa, brojeva i radiofrekvencijskog spektra

MINISTARSTVO POMORSTVA, PROMETA I INFRASTRUKTURE

2766

Na temelju članka 70. stavka 5. točke 2. i članka 84. stavka 1. točke 2. Zakona o elektroničkim komunikacijama (»Narodne novine«, br. 73/08., 90/11., 133/12., 80/13. i 71/14.) ministar pomorstva, prometa i infrastrukture donosi

PRAVILNIK

O IZMJENAMA I DOPUNI PRAVILNIKA O PLAĆANJU NAKNADA ZA PRAVO UPORABE ADRESA, BROJEVA I RADIOFREKVENCIJSKOG SPEKTRA

Članak 1.

U Pravilniku o plaćanju naknada za pravo uporabe adresa, brojeva i radiofrekvencijskog spektra (»Narodne novine«, br. 154/08., 28/09., 97/10., 92/12. i 62/14.), u članku 2. točki 3. riječi: »Hrvatska agencija za poštu i elektroničke komunikacije« zamjenjuju se riječima: »Hrvatska regulatorna agencija za mrežne djelatnosti«.

Članak 2.

U članku 3. stavku 1. riječi: »Hrvatska agencija za poštu i elektroničke komunikacije« zamjenjuju se riječima: »Hrvatska regulatorna agencija za mrežne djelatnosti«.

Članak 3.

U članku 5. stavku 2., u 3. retku Tablice 1. riječi: »Usluge s dodanom vrijednosti« zamjenjuju se riječima: »Usluge s posebnom tarifom«.

Članak 4.

U članku 9. stavku 2. izraz u zagradama: »(12 × a × b × c × d)« zamjenjuje se izrazom u zagradama: »(10 × a × b × c × d)«.

U stavku 5. izraz u zagradama: »(12 × a × b × e)« zamjenjuje se izrazom u zagradama: »(10 × a × b × e)«.

Iza stavka 12. dodaje se stavak 13. koji glasi:

»(13) Visina naknade za radijske postaje za posebne primjene, koje su utvrđene odgovarajućim planom dodjele radijskih frekvencija, iznosi 150,00 kn po radijskoj postaji.«.

Članak 5.

U članku 13. stavak 5. mijenja se i glasi:

»(5) Ako se radiodifuzijska mreža odašiljača za odašiljanje radijskog programa u analognim radiodifuzijskim sustavima upotrebljava na način da se na istim radijskim frekvencijama odašilje radijski program dvaju ili više nakladnika radija, visina naknade utvrđuje se za svakog nakladnika posebno, razmjerno ukupnom trajanju odašiljanja njihova programa tijekom tjedna.«.

Članak 6.

U članku 15. iza stavka 6. dodaje se novi stavak 7. koji glasi:

»(7) Ako operator smatra da naknada nije ispravno obračunana, ima pravo, u roku od osam dana od dana izdavanja računa iz stavka 1. ovoga članka, dostaviti Agenciji pisani prigovor na izdani račun. Ako Agencija utvrdi da je prigovor osnovan, operatoru će se izdati novi račun s novim rokom dospijeća, a u protivnom operator je obvezan platiti obračunanu naknadu u roku dospijeća navedenom u računu.«.

Dosadašnji stavci 7. i 8. postaju stavci 8. i 9.

U dosadašnjem stavku 9., koji postaje stavak 10., riječi: »stavka 7.« zamjenjuju se riječima: »stavka 8.«.

Dosadašnji stavak 10. postaje stavak 11.

Članak 7.

U članku 17. stavak 3. mijenja se i glasi:

»(3) Ako nositelj dozvole smatra da naknada nije ispravno obračunana, ima pravo, u roku od osam dana od dana izdavanja računa iz stavka 1. ovoga članka, dostaviti Agenciji pisani prigovor na izdani račun. Ako Agencija utvrdi da je prigovor osnovan, nositelju dozvole izdat će se novi račun s novim rokom dospijeća, a u protivnom nositelj dozvole obvezan je platiti obračunanu naknadu u roku dospijeća navedenom u računu.«.

U stavku 6. riječi: »u rokovima iz stavka 2. i 3. ovoga članka« zamjenjuju se riječima: »u roku dospijeća navedenom u računu«.

Članak 8.

Ovaj Pravilnik stupa na snagu osmoga dana od dana objave u »Narodnim novinama«, osim odredaba iz članka 9. stavaka 2. i 5., koje se mijenjaju člankom 4. ovoga Pravilnika, te odredaba članaka 6. i 7. ovoga Pravilnika, a koje stupaju na snagu 1. siječnja 2015.

Klasa: 011-01/14-02/132

Urbroj: 530-06-2-14-5

Zagreb, 1. prosinca 2014.

Ministar
dr. sc. Siniša Hajdaš Dončić, v. r.

Pravilnik, NN 147/2014-2766